Vijećnici Mosta

Ante Kozina i Miljenko Marić

Gradsko vijeće grada Trilja

Trilj, 12.07. 2023.g.

Gradsko vijeće Grada Trilja

n/r predsjednika

Miljenko Marić

n/p

Ivan Bugarin, gradonačelnik

Upravni odjel za opće poslove,

Dino Hrustić, pročelnik

Marko Varvodić

Upravi odjel za financije, gospodarstvo i EU fondove

Blaženka Dukić, pročelnica

Grad Trilj, Poljičke republike 15

21 240 Trilj

Na temelju članka 40. Statuta grada Trilja (Službeni glasnik grada Trilja broj 03/09, 01/13,

02/18, 01/21) i članaka 7.,8., 28. Poslovnika Gradskog vijeća Grada Trilja (Službeni glasnik Grada

Trilja br. 03/09, 01/13 i 01/21) te molim da se za navedeni nacrt akata održi javna rasprava sukladno članku 11. Zakonu o pravu na pristup informacijama ( NN 25/13, 85/15, 69/22), jer se radi o općim aktima u ingerenciji Predstavničkog tijela kojeg želimo uputiti u proceduru donošenja na GV i želimo da se održi savjetovanja sa javnošću od 30 dana sukladno stavku 5., članka 11. Zakona te nakon toga da Gradsko vijeće uvrsti u dnevni red ovu točku i donese :

**Nacrt prijedloga PRAVILNIKA O KRITERIJIMA I POSTUPCIMA PRIHVAĆANJA POKROVITELJSTVA GRADA TRILJA**

Gradski vijećnici

Ante Kozina i

Miljenko Marić

**Temeljem čl. 35. Zakona o lokalnoj i područnoj (regionalnoj) samoupravi (“NN** [**33/01**](http://www.zakon.hr/cms.htm?id=260)**,** [**60/01**](http://www.zakon.hr/cms.htm?id=261)**,** [**129/05**](http://www.zakon.hr/cms.htm?id=262)**,** [**109/07**](http://www.zakon.hr/cms.htm?id=263)**,** [**125/08**](http://www.zakon.hr/cms.htm?id=264)**,** [**36/09**](http://www.zakon.hr/cms.htm?id=265)**,** [**36/09**](http://www.zakon.hr/cms.htm?id=266)**,** [**150/11**](http://www.zakon.hr/cms.htm?id=267)**,** [**144/12**](http://www.zakon.hr/cms.htm?id=268)**,** [**19/13**](http://www.zakon.hr/cms.htm?id=285)**,** [**137/15**](http://www.zakon.hr/cms.htm?id=15727)**,** [**123/17**](https://www.zakon.hr/cms.htm?id=26157)**,** [**98/19**](https://www.zakon.hr/cms.htm?id=40763)**,** [**144/20**](https://www.zakon.hr/cms.htm?id=46702)**) te čl.32. Statuta Grada Trilja (Službeni glasnik Grada Trilja broj 03/09, 01/13,02/18, 01/21), a sukladno odredbama Zakona o udrugama (“NN** [**74/14**](https://www.zakon.hr/cms.htm?id=18799)**,** [**70/17**](https://www.zakon.hr/cms.htm?id=18801)**,** [**98/19**](https://www.zakon.hr/cms.htm?id=40755)**, 151/22), Zakona o financijskom poslovanju i računovodstvu neprofitnih organizacija – nastavno Zakon (“Narodne novine” broj 121/14,114/22), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge – nastavno: Uredba (“Narodne novine” 6/15, 37/21) Gradsko vijeće Grada Trilja (u nastavku teksta: Vijeće) donosi na \_\_\_\_\_\_\_\_ sjednici, održanoj \_\_\_\_\_\_\_\_\_\_\_\_ 2023. g.:**

**PRAVILNIK O KRITERIJIMA I POSTUPCIMA**

**PRIHAVAĆANJA POKROVITELJSTVA GRADA TRILJA**

**Opće odredbe**

Članak 1.

Ovim Pravilnikom utvrđuju se kriteriji i postupak za prihvaćanje pokroviteljstva/sponzorstva gradonačelnika Grada Trilja (dalje u tekstu: gradonačelnik) i Gradskog vijeća Grada Trilja (dalje u tekstu: Vijeće) čiji su organizatori pravne i fizičke osobe u smislu ovog Pravilnika.

**Pokroviteljstvo Gradonačelnika**

Članak 2.

1. Pokroviteljstvo je način na koji se Grad Trilj ( dalje u tekstu: Grad) povezuje s odabranim brojem događanja koja ispunjavaju uvjete potrebne kako bi se među građanima, u medijima i civilnom društvu povećao interes javnosti za aktivnosti organizatora događanja i aktivnosti Grada te kako bi se povećala vidljivost tih aktivnosti.
2. Gradonačelnik Grada može prihvatiti pokroviteljstvo nad domaćim i međunarodnim javnim događanjima u Gradu Trilj, nad manifestacijama od važnosti za Grad koje imaju jubilarni značaj, tradiciju ili humanitarno značenje, obljetnicama, važnim događajima iz povijesti, kongresima, konferencijama, znanstveno-stručnim skupovima, festivalima, natjecanjima, izložbama, sajmovima i drugima događanjima koja imaju promotivni, humanitarni, sportski, ekonomski, turistički ili kulturni karakter te doprinose promociji i strateškim ciljevima Grada i koja se odvijaju na području Grada Trilja.
3. Iznimno, gradonačelnik može prihvatiti pokroviteljstvo nad događajem izvan Grada Trilja, kad je to od interesa za Grad.
4. Pokroviteljstvo se može prihvatiti i nad izdavanjem knjiga, publikacija, časopisa ili drugih pisanih djela.
5. Predmet pokroviteljstva sadržajem, ciljevima, brojem sudionika i važnošću mora pridonositi razvoju i promicanju određenog područja.
6. Značajke događanja prikladnih za pokroviteljstvo

Članak 3.

Događanja za koja se traži pokroviteljstvo moraju zadovoljiti jedan ili više slijedećih značajki:

1. ističu ulogu, doprinos ili prioritete Grada Trilja u dotičnom području;
2. dovoljno su visoke kvalitete;
3. imaju značajan doseg, tj. adekvatno su popraćeni u javnosti i imaju pozitivne učinke ne samo za organizatore već i na širu javnost;
4. njima se podiže razina osviještenosti javnosti o pitanjima iz određenog područja, a naročito u gospodarskim i društvenim djelatnostima koje djeluju u skladu s ciljevima održivog razvoja;
5. potiče se jačanja uloge i kapaciteta organizacija civilnog društva te podržava njihovo umrežavanje;
6. promiču se temeljna ljudska prava u skladu sa UN deklaracijom;
7. promiče se socijalna uključenost i nediskriminacija posebno prema osobama sa posebnim potrebama;
8. promiče se humanost i pomoć ugroženima kroz humanitarne projekte
9. organizirala ih je zajednica mladih ili su namijenjeni zajednici mladih;
10. doprinose pravednom odnosu prema obitelji, djeci, ženama i starijim osobama
11. promiču kulturne i hrvatske nacionalne vrijednosti,
12. promiče se obitelj kao zajednica muža i žene, kao temeljna stanica društva i najbolje okruženje za rađanje i odgoj djece,
13. promiču vrijednosti oslobodilačkog i obrambenog Domovinskog rata.

Članak 4.

1. Pokroviteljstvo se odobrava zaključkom gradonačelnika za događanja koja zadovoljavaju uvjete utvrđene ovim Pravilnikom.
2. Pokroviteljstvo je oblik moralne podrške.
3. Uz odobravanje pokroviteljstva nisu povezane nikakve financijske niti materijalne obveze.
4. Iznimno od prethodnog stavka, za pokroviteljstvo nad određenim događajem može se odobriti financijska potpora, odnosno nefinancijska podrška u vidu korištenja određenog objekta ili njegovog pripadajućeg dijela odnosno opreme ili druge imovine u vlasništvu Grada Trilja (financijska potpora u naravi).
5. Financijska potpora u naravi mora imati iskazanu financijsku vrijednost, osim u slučaju da je prijavitelj događanja po posebnom propisu oslobođen od plaćanja korištenja imovine.
6. Za pokroviteljstva kojima se odobrava financijska potpora, sredstva su osigurana u Proračunu Grada Trilja za tekuću godinu (**Razdjelu i Glava koje se odnose na Gradonačelnika, u Aktivnosti pod određenim brojem koje čine Pokroviteljstva).**
7. Financijsko pokroviteljstvo podnositelju zahtjeva može se odobriti u iznosu do najviše **1.000,00 eura (tisuću eura)** godišnje.
8. Financijske potpore za pokroviteljstva u tekućoj godinu bit će odobrena sukladno ovoj Odluci do iskorištenja sredstava za tekuću godina, a koja su osigurana za navedenu namjenu.
9. Financijska potpora iz stavka 7. ovog članka odobrit će se u pravilu samo za ona događanja koja se iz opravdanih razloga nisu mogla prijaviti na neki od otvorenih poziva.

Podnositelj zahtjeva

Članak 5.

(1) Podnositelji zahtjeva mogu biti pravne i fizičke osobe koje ispunjavaju sljedeće uvjete:

a) upisani su u Registar neprofitnih organizacija, drugi odgovarajući registar, odnosno registrirani su kao udruge, zaklade, organizacije civilnog društva ili druge pravne osobe odnosno fizičke osobe (obrtnici, samostalni umjetnici ) ;

b) protiv osobe ovlaštene za zastupanje ne vodi se kazneni postupak i nije pravomoćno osuđena za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekta od interesa za opće dobro koje provode udruge („Narodne novine“ broj 26/15),

c) **Udruge su dužne uskladiti svoje statute s Zakonom o udrugama i o tome podnijeti zahtjev za upis promjena nadležnom upravnom tijelu.**

(2) Podnositelji zahtjeva za financijska pokroviteljstva, osim uvjeta iz prethodnog stavka moraju zadovoljavati i sljedeće uvjete:

* + - 1. svojim statutom i djelatnostima opredijelili su se za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i Zakonom,
      2. uredno su ispunili obveze iz svih prethodno sklopljenih ugovora o financiranju iz proračuna Grada i drugih javnih izvora zaključno s prethodnom godinom,
      3. nemaju dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu i proračunu Grada ,
      4. imaju utvrđen način javnog objavljivanja programskog i financijskog izvješća o radu za proteklu godinu,
      5. uredno predaju sva izvješća Gradu i drugim institucijama,
      6. u tekućoj godini nisu primili sredstva za istu svrhu na temelju akta gradonačelnika.

**Postupak podnošenja zahtjeva**

Članak 6.

1. Zahtjevi za pokroviteljstvo podnose se gradonačelniku po mogućnosti putem obrasca objavljenog na internetskim stranicama Grada ili e-poštom ili poštom.
2. Zahtjevi, u pravilu, moraju biti zaprimljeni najkasnije mjesec prije početka događanja.

(3) Zahtjevi sadrže sljedeće popratne informacije:

1. opće podatke o organizatoru, odnosno: naslov, prezime i ime, e-adresu, adresu organizacije (ako je primjenjivo), poštanski broj, mjesto/grad, telefonski broj, internetske stranice (ako je primjenjivo);
2. informacije o događanju/događanjima, tj.: naziv, datum početka, datum završetka, lokacija/lokacije, ciljana publika i geografski obuhvat sudionika,
3. cilj i opis projekta, detaljan program uključujući potvrđena imena govornika, internetsku stranicu događanja (ako postoji);
4. komunikacijske aktivnosti u vezi s događanjem i vidljivošću pokroviteljstva gradonačelnika Grada ;
5. detalje o svakom mogućem ili potvrđenom partneru i/ili pokrovitelju (ako je primjenjivo);
6. sve druge relevantne informacije kojima se podupire zahtjev za pokroviteljstvo uključujući i troškovnik (ako je primjenjivo);
7. izričit pristanak da će se poštivati mjerodavne odredbe ovog Pravilnika.

(4) Uz zahtjev se prilaže:

1. uvjerenje nadležnog suda (može i ispis iz e-građani), ne starije od šest mjeseci, da se ne vodi kazneni postupak protiv osobe ovlaštene za zastupanje udruge odnosno osobe koja je potpisala zamolbu odnosno online obrazac za pokroviteljstvo događanja i koja je ovlaštena potpisati ugovor o pokroviteljstvu i voditelja događanja,

2. potvrda Ministarstva financija – Porezne uprave o urednom ispunjavanju obveze plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Grada te

3. izjava o nepostojanju dvojnog financiranja, u slučaju podnošenja zahtjeva za financijskom potporom.

(5) Grad ima pravo tražiti i dodatnu dokumentaciju, ako se uspostavi da je nužna za odobravanje sredstava, kao i dodatne informacije o prijavi i prijavitelju.

(6) Nakon što se ispuni Online obrazac i stisne ‘pošalji’ - dolazi obavijest na e-mail podnositelja.

1. Na dnu obavijesti je link na prijavnice (PDF ili WORD).
2. Tu prijavnicu potrebno je isprintati, potpisati i/ili ovjeriti pečatom te poslati na adresu: Grad Trilj (za pokroviteljstvo - ne otvaraj) Poljičke republike 15, 21240 Trilj

(6) Iznimno, zamolba može biti predana i na drugi odgovarajući način (osobnom predajom ili putem pošte) sve dok sadrži relevantne podatke za donošenje odluke (podaci o prijavitelju, opis programa, troškovnik i svu ostalu dokumentaciju predviđenu ovom Odlukom.

(7) Ako je zamolba došla u vrijeme otvorenih javnih poziva na koje se predmetni događaj može prijaviti - prijavitelj će biti upućen na javni poziv.

**Procedura provođenja postupka razmatranja zahtjeva za pokroviteljstvo**

Članak 7.

1. Zahtjevi za pokroviteljstvo podnose se Povjerenstvu za provođenje postupka za prihvaćanje zamolbe za pokroviteljstvo gradonačelnika Grada Trilja.
2. Povjerenstvo za provođenje postupka za prihvaćanje pokroviteljstva gradonačelnika imenuje gradonačelnik zaključkom.
3. Povjerenstvo iz stavka 2. ovog članka ima predsjednika i četiri člana.
4. Na rad povjerenstva iz stavka 1., 2. i 3. ovog članka na odgovarajući se način primjenjuju odredbe ove Odluke koje se odnose na rad Odbora iz članka 17. ovog Pravilnika u dijelu koji se odnosi na pokroviteljstvo.'

(5) Zadaće Povjerenstva su:

* 1. zaprimanje i razmatranje zamolbi za pokroviteljstvo,
  2. utvrđivanje koje prijave ispunjavaju uvjete,
  3. utvrđivanje jesu li ispunjeni kriteriji i dostavljena sva potrebna dokumentacija predviđena ovim Pravilnikom,
  4. pribavljanje dokaza od upravnog odjela nadležnog za financije da prijavitelj uredno izvršava obveze prema proračunu Grada.

(6) Ukoliko su kriteriji ispunjeni te dostavljena sva potrebna dokumentacija, Povjerenstvo će obrazloženi prijedlog zaključka za pokroviteljstvo uputiti gradonačelniku na razmatranje i donošenje.

Članak 8.

Prema potrebi, a prilikom razmatranja zahtjeva za pokroviteljstvo gradonačelnika, Povjerenstvo može zatražiti mišljenje upravnog odjela Grada nadležnog za područje prijave.

Članak 9.

Podnositeljima zahtjeva kojima je odobreno pokroviteljstvo bit će dostavljen zaključak gradonačelnika o prihvaćanju pokroviteljstva, a podnositeljima kojima nije odobreno pokroviteljstvo, dostavit će se obavijest o ne prihvaćanju pokroviteljstva.

Članak 10.

Gradonačelnik i pravna ili fizička osoba kojoj je odobreno pokroviteljstvo sklapaju ugovor o pokroviteljstvu.

**Obveze koje se odnose na događanja koja su primila pokroviteljstvo**

Članak 11.

(1) Organizatori događanja pod pokroviteljstvom gradonačelnika Grada Trilja primjereno ističu tu činjenicu i Gradu daju vidljivost upotrebom logotipa Grada, spominjući u svojoj komunikaciji prema javnosti da se događanje odvija pod pokroviteljstvom Grada Trilja.

(2) Uporaba logotipa treba biti usklađena s Odlukom ili Statutom u kojem je opisna uporaba grba, zastave i logotipa Grada Trilja.

(3) Obveza prikazivanja logotipa Grada Trilja organizatoru ne daje pravo korištenja izvan okvira događanja za koje je dobio pokroviteljstvo.

Članak 12.

Organizator događanja nad kojim je prihvaćeno pokroviteljstvo, dužan je upravnom odjelu nadležnom za poslove gradonačelnika, u roku od 30 dana od dana održanog događanja ili izvršenog predmeta pokroviteljstva, dostaviti izvješće o održanom događanju s jasno naznačenom vidljivosti Grada kao pokrovitelja.

Članak 13.

1. U slučaju pokroviteljstva nad određenim događajem za koja je odobrena financijska potpora u novcu ili u naravi organizator događanja dužan je upravnom odjelu nadležnom za poslove gradonačelnika, u roku od 30 dana od dana održanog događaja ili izvršenog predmeta pokroviteljstva, dostaviti izvješće o namjenskom utrošku sredstava.
2. U financijskom izvješću navode se troškovi koji su namjenski financirani.
3. Obvezno se dostavljaju i dokazi o nastanku troška podmirenog iz financijskog pokroviteljstva (preslike računa, ugovora o djelu ili ugovora o autorskom honoraru s njihovim obračunima) te dokazi o njihovu plaćanju (preslika naloga o prijenosu ili izvoda sa žiroračuna).
4. Upravni odjel nadležan za poslove gradonačelnika ili Upravni odjel nadležan za financije može, u suradnji s prijaviteljem, radi poštivanja načela transparentnosti trošenja proračunskog novca, odnosno namjenskog korištenja, pratiti namjensko trošenje dodijeljenih sredstava, sukladno aktima Grada i pozitivnim propisima.

**Povlačenje zaključka o pokroviteljstvu**

Članak 14.

(1) Ako događanje za koje je odobreno pokroviteljstvo, gradonačelnik utvrdi da više ne ispunjava uvjete za pokroviteljstvo iz ovog Pravilnika, gradonačelnik može, u bilo kojem trenutku, povući zaključak o odobrenju pokroviteljstva za događanje (zaključak o pokroviteljstvu staviti izvan snage).

(2) U slučaju iz prethodnog stavka organizatorima nije dopušteno korištenje logotipa Grada Trilja niti spominjanje da je Grad pokrovitelj tog događanja te će se od njih zatražiti uklanjanje logotipa i svako spominjanje Grada iz postojećeg materijala.

(3) U slučaju nepoštivanja zaključka o povlačenju, gradonačelnik može isključiti organizatore iz daljnjih pokroviteljstava.

**Pokroviteljstvo Gradskog vijeća**

Članak 15.

1. Pokroviteljstvo se može prihvatiti nad društvenim, gospodarskim, znanstvenim, odgojno obrazovnim, zdravstvenim, ekološkim, kulturnim, sportskim ili drugim manifestacijama, priredbama i skupovima značajnim za Grad Trilj kojima se obilježavaju značajni datumi i važnije obljetnice te organiziraju susreti, natjecanja, priredbe i slično.
2. Pokroviteljstvo se može prihvatiti i nad publikacijama i knjigama.
3. Pokroviteljstvo mogu prihvatiti Gradsko vijeće, predsjednik Gradskog vijeća u ime Gradskog vijeća.
4. Predsjednik Gradskog vijeća može prihvatiti pokroviteljstvo u ime Gradskog vijeća ako ono ne zasjeda, odnosno zbog kratkoće vremena, o čemu će izvijestiti Gradsko vijeće na prvoj idućoj sjednici.
5. Predmet pokroviteljstva sadržajem i važnošću mora pridonositi razvoju i promicanju određenog područja iz stavka 1. ovog članka.
6. Pokroviteljstvo iz stavka 1. ovog članka može biti počasno ili financijsko pokroviteljstvo.
7. Za pokroviteljstvo nad određenim događajem može se odobriti financijska potpora, odnosno nefinancijska podrška u vidu korištenja određenog objekta ili njegovog pripadajućeg dijela odnosno opreme ili druge imovine u vlasništvu Grada Trilja (financijska potpora u naravi).
8. Financijsko pokroviteljstvo podnositelju zahtjeva može se odobriti u iznosu do najviše **1.000,00 eura (tisuću i dvije stotine eura)** godišnje.
9. Za pokroviteljstva kojima se odobrava financijska potpora, sredstva su osigurana u Proračunu Grada Trilja za tekuću godinu **(Razdjelu i Glavi koje se odnose na Gradsko vijeće, Aktivnost pod određenim brojem koje čine Pokroviteljstva).**
10. Financijska potpora iz stavka 8. ovog članka odobrit će se u pravilu samo za ona događanja koja se iz opravdanih razloga nisu mogla prijaviti na neki od otvorenih poziva

Članak 16.

Podnositelji zahtjeva za pokroviteljstvo mogu biti pravne i fizičke osobe koje su registrirane odnosno imaju prebivalište ili djeluju na području Grada Trilja i ispunjavaju sljedeće uvjete:

1. upisani su u registar udruga, odnosno drugi odgovarajući registar,

2. upisani su u registar neprofitnih organizacija,

3. uredno plaćaju doprinose i poreze te druga davanja prema državnom proračunu i proračunu Grada,

4. uredno su ispunili sve obveze iz prethodno sklopljenih ugovora o financiranju iz proračuna Grada,

5. protiv podnositelja fizičke osobe, odnosno osobe ovlaštene za zastupanje pravne osobe ne vodi se kazneni postupak i nije pravomoćno osuđena za prekršaje ili kaznena djela taksativno navedena u Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (''Narodne novine'', broj 26/15),

6. u tekućoj godini nisu primili sredstva od Grada za istu svrhu po bilo kojem osnovu (za financijsko pokroviteljstvo),

7. **uskladile svoje Statute sa Zakonom i unijele promjene u registar**.

Članak 17.

1. Odbor za demografiju, društvene djelatnosti, dodjelu javnih priznanja i suradnju sa mjesnim odborima (dalje u tekstu: Odbor) ili Upravni odjel zadužen za društvene djelatnosti (dalje u tekstu: Odjel) utvrđuje tekst javnog poziva za dodjelu financijskih pokroviteljstava (u daljnjem tekstu: javni poziv) koji se objavljuje na web stranici Grada u roku od 30 dana od dana stupanja na snagu proračuna ili minimalno 30 dana prije održavanja manifestacije, priredbe, skupa.
2. Tekst javnog poziva sadrži:
   1. predmet javnog poziva,
   2. trajanje javnog poziva,
   3. prioritete financiranja,
   4. uvjete koje moraju ispunjavati podnositelji zahtjeva,
   5. dokumentaciju koju je potrebno priložiti,
   6. postupak podnošenja zahtjeva
   7. i druge potrebne podatke.

Članak 18.

1. Zahtjev za pokroviteljstvo podnosi se Odboru ili Odjelu u pisanom obliku na propisanom obrascu, u pravilu 30 dana prije početka održavanja manifestacije, priredbe, odnosno skupa.
2. Zahtjevu se prilaže sljedeća dokumentacija:

1.dokaz o upisu u odgovarajući registar,

2.dokaz o upisu u registar neprofitnih organizacija,

3.opis aktivnosti za koju se traži pokroviteljstvo i troškovnik,

4.potvrda Ministarstva financija – Porezne uprave o urednom ispunjavanju obveza plaćanja doprinose i poreze te drugih davanja prema državnom proračunu,

5.potvrda nadležnog Upravnog odjela Grada o nepostojanju duga prema Gradu po bilo kojoj osnovi,

6.uvjerenje nadležnog suda da se protiv podnositelja fizičke osobe, odnosno osobe ovlaštene za zastupanje pravne osobe ne vodi kazneni postupak (ne starije od 6 mjeseci),

7.izjava o podmirenju obveza iz prethodno sklopljenih ugovora o financiranju iz proračuna Grada te da u tekućoj godini nisu primili sredstva od Grada za istu svrhu po bilo kojem osnovu (obrazac).

1. Grad Trilj može zatražiti i dodatnu dokumentaciju ako se ispostavi da je nužna za odobravanje sredstava, kao i dodatne informacije o zahtjevu i podnositelju zahtjeva.

Članak 19.

1. Po zaprimanju zahtjeva za pokroviteljstvo Odbor ili Odjel:
   1. razmatra zahtjeve,
   2. utvrđuje ispunjavaju li zahtjevi propisane uvjete,
   3. utvrđuje prijedlog zaključka o prihvaćanju pokroviteljstva
   4. te obavlja druge potrebne aktivnosti.
2. Podnositelje nepotpunih zahtjeva, zahtjeva koji ne ispunjavaju propisane uvjete ili nisu podneseni na propisani način Odbor ili Odjel će pisano obavijestiti o tome.
3. Podnositeljima zahtjeva kojima je odobreno pokroviteljstvo bit će dostavljen zaključak Gradskog vijeća/gradonačelnika, odnosno obavijest predsjednika Gradskog vijeća u slučaju pokroviteljstva iz članka 15. ovog Pravilnika.

Članak 20.

1. O dodjeli financijskog pokroviteljstva sklapa se ugovor između podnositelja zahtjeva i Grada Trilja.
2. Ugovor iz stavka 1. ovog članka u ime Grada potpisuje gradonačelnik.

Članak 21.

Podnositelj zahtjeva kojemu je prihvaćeno pokroviteljstvo dužan je u pripremi te tijekom trajanja manifestacije, priredbe, odnosno skupa istaknuti grb Grada te navesti da se isto održava pod pokroviteljstvom Gradskog vijeća, odnosno gradonačelnika Grada Trilja.

Članak 22.

1. Korisnik sredstava dužan je u roku od 30 dana od dana završetka manifestacije, priredbe, odnosno skupa dostaviti nadležnom upravnom odjelu Grada financijsko izvješće o utrošenim sredstvima.
2. Uz izvješće iz stavka 2. ovog članka obvezno se dostavljaju i dokazi o nastanku troškova (preslike računa, ugovora o djelu, ugovora o autorskom djelu s njihovim obračunima i slično) te dokazi o njihovu plaćanju, kao i drugi dokazi o namjenskom trošenju sredstava.

Članak 23.

Ovaj Pravilnik stupa na snagu osmog dana od dana obave u Službenom Glasniku grada Trilja, a objavit će se i na mrežnim stranicama Grada Trilja.

Klasa:

Urbroj:

Trilj, \_\_\_\_\_\_\_\_\_\_\_\_\_\_\_ 2023.

Predsjednik gradskog vijeća

Miljenko Marić prof.

Obrazloženje:

Ovaj Pravilnik je potreban kako bi se definirao pojam pokroviteljstva, način dodjele pokroviteljstva i međusobna prava i obaveze između grada Trilja i onih koji traže i dobiju pokroviteljstvo.

Potrebno je jasno odrediti način i ovlasti onih koji mogu dodjeljivati ili odlučivati o pokroviteljstvu kako bi se kroz proračun precizno odredila količina odnosno iznos te se donositeljima odluka omogućilo legalno i legitimno djelovanje.

Na ovaj način se usklađuje rad sa statutarnim i poslovničkim odredbama o pokroviteljstvu i prihvaćanju pokroviteljstva koje do sada nije bilo uređeno općim aktom Gradskog vijeća.